**BESZÁMOLÓ**

**ELTE TTK HÖK Mentorkoordinátori tisztség**

Tisztelt Küldöttgyűlés!

A Záró Küldöttgyűlés óta eltelt hónapok számos új tapasztalatot és változást hoztak a Mentorrendszerben. A tapasztalat alatt elsősorban az ismételten felmerülő problémákkal való találkozást értem. Szerencsére vagy sajnos - talán előbbi a kedvezőbb - a mentorok is tisztában vannak a helyzettel.

A Beszámolómat a következő pontok szerint építettem fel:

1. Az Záró Küldöttgyűlés és a Mentortábor között eltelt időszak

2. A Mentortábor

3. A várva várt augusztus

4. A beiratkozás

5. Az őszi félév

Kapcsolódó események, melyeken (hivatalosan) részt vettem:

- július 6. - Alakuló Küldöttgyűlés - Kari Tanácsterem

- július 26-28-ig - Mentortábor - Velence

- augusztus 16. - Földes Gólya-Mentor Találkozó - Margitsziget

- szeptember 2. - Főmentori találkozó - Déli Hallgatói Iroda

- szeptember 17. - Főmentori találkozó - Déli Hallgatói Iroda

1. Az Alakuló Küldöttgyűlés és a Mentortábor között eltelt időszak

Ezt az időszakot Váradi Fruzsinával (seniorkoordinátor) a Mentortábor megszervezésével töltöttük (erről majd később bővebben).

Történt két személyi változás a mentorok között: földrajzra bekerült Lendvai Péter, biológiára Varga Éva. Előbbi csere tisztséggel való összeegyeztethetetlenség, utóbbi a Mentorrendszer válogatási elvének ismételt hibája miatt következett be.

A szakos segítők között is történtek személyi változások: biológián és környezettanon szintén tisztséggel való összeegyeztethetetlenség miatt cseréltünk. Sajnos egyik szakterületen sem sikerült megoldani a megfelelő pótlást (biológián lett volna alkalmas jelölt, de belőle mentor lett).

2. A Mentortábor

Mint "első éves" mentorkoordinátor, rengeteg pozitív és negatív tapasztalattal lettem gazdagabb. Először is köszönet illeti a szakos segítőket. Részükről, a Mentorrendszer eddigi történetében, talán nem volt még példa hasonló aktivitásra.

A szervezéssel nagyon elmaradtunk. A tábor előtt három héttel még teljes bizonytalanságban álltunk. Nem tudtuk: lesz-e tábor vagy sem?! (Aki nem értené, az Egyetem, így a TTK HÖK felé zárolták az államkincstári kifizetéseket.) Végül eldőlt (az Alapítvány kb. 80 ezer forintos támogatását leszámítva), egyetemi támogatás nélkül kell megrendeznünk az idei Mentortábort.

Helyszínként felmerült Budapest, de végül (a kedvező feltételek, illetve a mentorok és seniorok együttes kérésére tekintettel) a Liget-Velence Kemping és Tábor mellett döntöttünk. A mentorok jelentős hányada nem vállalta az 5000 forintos részvételi díjat. Ez a koncepció alapján elfogadhatatlan lenne, de mivel a jelentkezési feltételekben nem hangzott el ennek a költségvonzata, az én viselkedésem lett volna elfogadhatatlan, ha kötelezem ezen mentorokat a részvételre. (Nem tartom megfelelő érvnek, hogy ezzel tájékoztatás nélkül tisztában kellett volna lenniük a Mentorrendszerbe jelentkezőknek.)

Folytassuk a negatívumokkal: az étkezések mind mennyiségileg, mind minőségileg nem voltak kielégítőek. (Nem kertelek, ezzel félrevezettek. Előzetes bejáráskor kipróbáltuk a menüt, de a táborban messze nem ugyanazt kaptuk, mint amiben megállapodtunk. Kiegészítésként, egy étkezés 540 Ft-ba került, ami valójában töredékes sem volt a valós értéknek.)

A programok néha nagy csúszással kezdődtek csak el. Ez utóbbi a korábban taglalt szervezetlenségre vezethető vissza.

Pozitívum, hogy a mentorgárda összeérett. Bár a programok technikai háttere hagyott maga után kivetni valót, de a minőségük ez utóbbit kompenzálta. A szakmaiság és a csapatépítés végre olyan egyensúlyba került, ahogy egy Mentorképzéstől ez elvárható.

A mentorokkal elégedettek lehetünk, igaz, előfordultak magatartásbeli kivetnivalók.

Összességében a Liget-Velence Kemping és Tábor infrastrukturálisan és árában hosszú távon jó megoldás lehet. Ez esettben az étkezéseket rendeznünk kell.

3. A várva várt augusztus

A gólya-mentor találkozók több szakterületen sikeresen lezajlottak. A gólyák körében is sikert aratott, hiszen nem mindenki tudott elutazni a gólyatáborokba, így viszont a beiratkozást megelőzően is alkalom adódott a mentorok személyes megismerésére.

A gólyatáborok jól sikerültek, a mentorok munkájával kapcsolatban szinte csak pozitív visszajelzéseket kaptam. Külön ki kell emelni a tanár szakosoknak megrendezett táborban való mentori helytállást. Mentoraink az oktatók előtt az elvárt módon teljesítettek, a mentorrendszer elismertségét elősegítették.

Gólyatábori magatartása miatt egy földrajzos mentortól meg kellett válnunk. Már a Mentortáborban akadtak vele problémák. Akkor megkértük, hogy változtasson. Ezt nem tette meg, sőt magatartása inkább negatív irányba változott. Pótlása sikeresen megtörtént Böröndi Dávid személyében. (Ez az eset ismételten bizonyította a válogatási elvek hibáját.)

Megjegyzendő, hogy a mentorságban mintha túl nagy hangsúlyt kapnának a gólyatáborok. Elfelejtődik, hogy ez az őszi félév feladatainak csak egyik állomása. Gyakran tapasztalom, hogy a gólyatábori csapatbeosztások (megj.: ez pl. a BöFiben szerintem is indokolt) maguk alá rendelik a mentorcsoportok beosztását, holott ennek (véleményem alapján) fordítva kellene lennie.

4. A beiratkozás

A beiratkozás többször káoszba fordult. Az adatvédelmi előírások bürokratikussága miatt többen csak a beiratkozás napján tudták felvenni a kapcsolatot gólyákkal. A mentorok lelkesedésükkel és kiváló csapatmunkával jórészt kompenzálták a problémát. Néhány hónapja javaslatot tettem arra, hogy átvenném a gólyák mentorokhoz való beosztásának feladatát, amit a gólyatábori főszervezőkkel együttműködve hajtottam volna végre. Ez nem így lett... Mindenesettre kivételek voltak, egyes szakterületeken sikerült időben megoldani a beosztást.

A tanár szakosok beiratkozása, beosztása is erős kivetnivalókat hagyott maga után a Mentorrendszert tekintve. A Mentorkoncepció sajnos semmilyen segítséget nem adott ezen a téren.

5. Az őszi félév

A mentorok többségében kiváló munkát végeznek. Segítik egymást munkáját, támogatják a gólyákat.

Mentorkoordinátorként tudatosult bennem, hogy az őszi félév szinte teljes egészében a mentorok improvizációjáról szól. Ezen változtatnunk kell.

A főmentorokkal rendszeresen találkozunk, egyfajta kerekasztal beszélgetések alakalmával meghatározott napirendi pontokat követve keresünk megoldásokat az előttünk lévő feladatokra, tanácsot adunk egymásnak. A napirendi pontok a következők:

1. Mentorok szakterületenkénti értékelése.

2. Mentorok értékelésének közös megvitatása.

3. Elmúlt időszak szakterületi, illetve közös eseményei megbeszélése.

4. Következő időszak szakterületi, illetve közös eseményeinek megbeszélése.

5. A jövő évi mentorkoncepció megvitatása.

6. Egyéb észrevételek megbeszélése.

Szeptember folyamán (az események sokasága miatt) két találkozót tartottunk. Megállapodtunk abban, hogy a következő időszakban kb. havonta fogunk összeülni, egészen a tavaszi félév regisztrációs hetéig.

Az 5. napirendi pontból következik, hogy már elkezdtem/elkezdtük kialakítani a jövő évi Mentorkoncepciót. A tervezetet az előző évi koncepció mintájára én fogom elkészíteni, amit több fórumon megvitatva (mentorokkal, főmentorokkal, szakos segítőkkel, szakterületi koordinátorokkal, GT-szervekkel) még az adott Küldöttgyűlés előtt módosítunk, kiegészítünk.

A gólyarendezvényeken a mentorok gólyaáron való bejutása, személyes tapasztalataim szerint, megoldott.

A Gólyabálra idén is mentortánccal készülnek mentoraink. A táncpróbák (heti három alakalom - kedd, szerda, péntek) elkezdődtek Bozsér Bernadett vezetésével.

Összefoglalva: a Mentorkoncepció előírásait teljesítettük, ugyanakkor a Mentorrendszer továbbra is dülékeny kártyavár érzetét kelti bennem. Merem remélni, hogy a nehézségek ellenére, a gólyák és oktatók irányába még mindig egy összeszedett, jól működő rendszer képét nyújtjuk.

Budapest, 2013. szeptember 22.

Uhljár Péter

ELTE TTK HÖK

Mentorkoordinátor